Fit-28 ta' Mejju 2018, il-Kunsill estenda l-miżuri restrittivi tal-UE kontra r-reġim Sirjan sal-1 ta' Ġunju 2019 . Minħabba r-repressjoni kontinwa fuq il-popolazzjoni ċivili, l-UE ddeċidiet li żżomm il-miżuri restrittivi tagħha kontra r-reġim Sirjan u dawk li jappoġġawh, f'konformità mal-istrateġija tal-UE dwar is-Sirja. Il-Kunsill aġġorna wkoll l-informazzjoni relatata ma' ċerti persuni u entitajiet fuq il-lista u neħħa żewġ persuni deċeduti mil-lista. Il-lista issa fiha 259 persuna u 67 entità milquta minn projbizzjoni fuq l-ivvjaġġar u ffriżar tal-assi. Il-persuni miżjuda reċentement iddaħħlu minħabba r-rwol tagħhom fl- użu ta' armi kimiċi , kif kien il-każ għall-erba' persuni miżjuda fuq il-lista tas-sanzjonijiet fid-19 ta' Marzu 2018. B'mod aktar ġenerali, is-sanzjonijiet li huma fis-seħħ bħalissa kontra s-Sirja jinkludu embargo fuq iż-żejt, restrizzjonijiet fuq ċerti investimenti, iffriżar tal-assi tal-bank ċentrali Sirjan miżmuma fl-UE, restrizzjonijiet fuq l-esportazzjoni ta' tagħmir u teknoloġija li jistgħu jintużaw għar-repressjoni interna kif ukoll fuq tagħmir u teknoloġija għall-monitoraġġ jew l-interċettazzjoni ta' komunikazzjoni bit-telefon jew bl-internet. L-UE tibqa' impenjata li ssib soluzzjoni politika dejjiema u kredibbli għall-konflitt fis-Sirja kif definit fir-riżoluzzjoni 2254 tal-Kunsill tas-Sigurtà tan-NU u fil-Komunikat ta' Ġinevra tal-2012. Kif iddikjarat fl-istrateġija tal-UE dwar is-Sirja adottata f'April 2017, u kif affermat mill-ġdid fil-konklużjoni tal-Kunsill tas-16 ta' April 2018, l-UE temmen li ma jistax ikun hemm soluzzjoni militari għall-konflitt u tappoġġa bis-sħiħ il-ħidma tal-Mibgħut Speċjali tan-NU u t-taħditiet intra-Sirjani f'Ġinevra. L‐atti legali adottati mill-Kunsill ser jiġu ppubblikati fil‐Ġurnal Uffiċjali fid‐29 ta' Mejju 2018. Is-Sirja: Reazzjoni tal-Kunsill għall-kriżi Skeda informattiva: L-UE u l-kriżi fis-Sirja Ara l-paġna tal-laqgħa